Del 6 al 22 de juliol de 2020, ambdós inclosos.
L'últim dia de termini, la inscripció finalitzarà a les 14 hores
a) Currículum de la persona sol·licitant (obligatori).
b) Certificació acadèmica de les qualificacions obtingudes a la llicenciatura i/o grau en dret (obligatori).
c) Documentació que acrediti el nivell de suficiència en llengua catalana (nivell C1 o equivalent).
Si manca aquesta acreditació, l'aspirant podrà demostrar el compliment d'aquest requisit mitjançant les proves oportunes davant l'òrgan tècnic que designi a aquest efecte el Centre d'Estudis Jurídics i Formació Especialitzada (opcional).
d) Altres títols acadèmics: altres llicenciatures o graus i/o màsters (opcional).
e) Altres títols que acreditin la resta de mèrits al·legats al currículum (opcional).
A més a més, les persones interessades hauran de manifestar en la sol·licitud si opten per una plaça per preparar l'oposició a jutge i fiscal, o bé per preparar l'oposició a lletrat de l'Administració de justícia.
Poden sol·licitar les places objecte d'aquesta convocatòria els candidats que reuneixin, el dia de la finalització del termini de presentació de sol·licituds, els requisits següents:
a) Els mateixos requisits que s'exigeixen per ser admès a les oposicions a jutge, fiscal i lletrat de l'Administració de justícia.
b) Coneixements mitjans de català (nivell C1 o equivalent).
En el cas que la persona sol·licitant estigui desenvolupant una activitat remunerada de forma regular i continuada en el moment de la convocatòria, s'ha de comprometre formalment a deixar-la en el supòsit que se l'accepti al curs, ja que es requereix dedicació exclusiva.
No hi ha taxes associades al tràmit.
El Programa s'iniciarà la segona quinzena de setembre de 2020 i tindrà una durada de 4 anys, durant els quals es farà una avaluació contínua de l'alumne que podrà ser exclòs del curs si no assoleix les indicacions i el nivell mínim requerit pel preparador.
En el cas que el seguiment del curs per part de l'alumne sigui l'adequat es podrà prorrogar el curs fins a un cinquè any.
El preparador elaborarà un informe d'avaluació i seguiment de l'alumne mensualment.
En cas que l'evolució sigui l'adequada, un cop passats 4 anys, l'alumne podrà continuar cursant el Programa de preparació si el preparador, la coordinadora del Programa i la cap de l'Àrea d'Estudis i Formació de l'Administració de Justícia emeten un informe favorable per a la seva continuïtat.
El sistema de formació combina la preparació dels temes a càrrec de magistrats, jutges i lletrats de l'Administració de justícia amb la preparació dels exercicis orals i test.
L'ensenyament es complementa amb un taller de tècniques de comunicació oral i un taller de tècniques de contenció de l'estrès i simulacres de l'exercici oral al Tribunal Superior de Justícia de Catalunya.
També preveu una visita als tribunals de Madrid on es fan les proves de l'oposició.
Els alumnes hauran d'assistir al Centre una tarda a la setmana.
Cada preparador tindrà un grup de quatre persones com a màxim.
A més d'això, la formació inclou uns controls periòdics que els alumnes han de superar, així com els informes favorables dels preparadors.
Per tant, cal assistir a totes les sessions formatives, tant individuals com col·lectives, i presentar-se als controls previstos al Programa, excepte en casos justificats de malaltia o força major.
El preu del curs és de 4.207 euros.
El pagament es podrà fer de manera fraccionada per trimestres, a raó de 262,94 euros el trimestre.
Els criteris de selecció tindran com a base la valoració de l'expedient acadèmic, coneixement oral i escrit del català i altra formació complementària, molt especialment, el nivell de coneixement del dret civil català; també es valoraran altres característiques, aptituds i habilitats dels candidats adaptades a les funcions de la carrera a la qual aspirin.
Per tal de valorar el coneixement i les aptituds dels candidats, es podran fer les proves i entrevistes que es considerin oportunes.
El CEJFE podrà establir una puntuació mínima que els aspirants hauran d'assolir per poder ser beneficiaris de les places objecte de convocatòria.
Si no hi ha prou aspirants que compleixin els mínims establerts per aquest barem, les places restants es declararien desertes.
Un cop feta la valoració dels aspirants, les places s'adjudicaran per ordre de puntuació de major a menor i s'escolliran els 15 primers candidats amb millors qualificacions, i finalment es proposarà la seva admissió en el curs.
El resultat de la selecció s'informarà individualment a cada participant per correu electrònic.
També es podrà proposar fins a un 20 % més de candidats per tal de substituir aquells alumnes que abandonin o siguin exclosos durant els sis primers mesos de realització del curs de preparació.
Supòsits d'abandonament del programa
La directora del Centre podrà declarar extingit el curs per als alumnes en els supòsits següents:
- En el cas d'inassistència reiterada sense causa justificada.
Es considera inassistència reiterada la falta d'assistència al curs superior a un 20 % de les hores lectives, llevat que aquesta falta d'assistència sigui per malaltia o força major i s'aporti justificant mèdic.
- En el cas que els informes elaborats pels preparadors siguin desfavorables i acreditin que el seguiment del curs per part de l'alumne sigui irregular i amb baix rendiment.
El Centre d'Estudis Jurídics i Formació Especialitzada lliurarà un certificat d'aprofitament als alumnes que finalitzin el programa, hagin assistit a un 80 % de les sessions i acreditin que han adquirit els coneixements mitjançant una avaluació continuada.
A l'efecte de còmput de terminis, la recepció d'una sol·licitud en un dia inhàbil s'entén efectuada en el primer dia hàbil següent.
Com tramitar en línia a Tràmits gencat.
El resultat de la selecció s'informarà individualment a cada participant per correu electrònic a partir de la segona quinzena de juliol de 2020.